અમદાવાદઃ ગુરુવારે અમદાવાદના અનેક ચાર રસ્તા પર હોલિકા દહન કરવામાં આવ્યું હતુ. શહેરીજનોએ આ સાથે જ આખુ વર્ષ સુખ શાંતિ જળવાઈ રહે તે માટે પ્રાર્થના કરી હતી. નારણપુરાના રહેવાસી શૌનક શાસ્ત્રીએ જણાવ્યું, “આ તહેવાર પ્રહલાદની તથા તેની ફોઈ હોલિકા સાથે સંકળાયેલી છે. તે શ્રદ્ધા અને સત્યની જીતનું પ્રતીક છે. પરંપરાગત રીતે શહેરીજનો પ્રદક્ષિણા કરીને અને ધાણી તથા ખજૂર હોળીમાં ચડાવીને આ તહેવારની ઉજવણી કરે છે. આ તહેવાર શિયાળો પૂર્ણ થયાનું અને ઉનાળો શરૂ થયાનું પ્રતીક છે. રાજ્યના કેટલાંક હિસ્સામાં હોળીની જ્વાળાઓની દિશા પરથી આખુ વર્ષ કેવું જશે તેની આગાહી પણ કરવામાં આવે છે.”